Venäjä ilmoitti 28. heinäkuuta, että Yhdysvaltojen on vähennettävä 775 lähetystötyöntekijää ja diplomaattia Venäjällä. Se oli vastaus Yhdysvaltain kongressin asettamiin uusiin pakotteisiin.

Yhdysvallat asettaa talouspakotteita, mutta miksi Venäjän reaktio kohdistuu diplomaattikuntaan, Ulkopoliittisen instituutin vieraileva tutkija Mark N. Katz?

”Venäjä katsonee, että tämä on viivästynyt reaktio siihen, kun Barack Obama karkotti joulukuussa 35 venäläistä diplomaattia Yhdysvalloista. Jopa Venäjän pääministeri pyysi Putinia reagoimaan silloin, mutta hän ei tehnyt niin, koska aikoi tehdä yhteistyötä Trumpin kanssa.”

”Nyt ne toiveet ovat lakastuneet. Putinin viesti on, että hän on luovuttanut.”

Yhdysvalloilla on Venäjän-lähetystöissä yhteensä 1­ 279 työntekijää. Suurin osa on venäläisiä, amerikkalaisia on vain kolmisensataa. Vaaditaanko venäläisiäkin eroamaan?

”Monet heistä työskentelevät Venäjän tiedustelulle joka tapauksessa, eivät he työttömiksi jää.”

”Ajatus on, että työntekijöitä tulisi olla tasan saman verran kuin Venäjällä on Yhdysvalloissa. Trumpin on vaikeaa vastata tähän karkottamalla venäläisiä Washingtonista, koska se kostautuu suoraan.”

Kuinka nopeasti väen on vähennyttävä?

”Aikarajaa ei ole kerrottu, mutta yleensä se tapahtuu hyvin nopeasti. Putinista on varmaankin hauskaa, että nyt amerikkalaiset joutuvat tekemään lähetystöissä kaiken sen käytännön työn, jota ovat palkanneet venäläiset tekemään.”

”Eniten tästä kärsivät venäläiset, jotka haluavat viisumin Yhdysvaltoihin, koska nyt sellaisen saamiseen menee kauemmin.”

”Trump on tarpeeksi lapsellinen.”

Aikooko Trump käyttää veto-oikeuttaan pakotteiden kaatamiseksi?

”Ei hän voi. Kongressi pystyy jyräämään presidentin molempien kamarien kahden kolmasosan enemmistöllä.”

”Vain pari kolme edustajaa kummastakin kamarista äänesti sanktioita vastaan, eikä kukaan muuta mieltään sen takia, että Trump käyttää vetoa. Trump näyttäisi vain heikolta, ja miksi hän sellaista haluaisi?”

Trump ei ole saanut puoleen vuoteen aikaan juuri mitään. Onko hänestä enemmän haittaa kuin hyötyä Venäjälle?

”Ideaali olisi presidentti, joka haluaisi tehdä yhteistyötä Venäjän kanssa.”

”Toiseksi paras olisi henkilö, joka ei voi aiheuttaa juurikaan ongelmia. Mutta Trump ei näköjään pysty siihenkään. Hän on pelkkä pettymys.”

G20-kokouksen aikaan välit olivat hyvin lämpimät. Muuttuivatko ne pakotteiden takia vai aiemmin?

”Luulen, että aivan alusta saakka on mennyt huonosti.”

”G20:ssä yhteys perustui siihen, että molemmat kokivat Euroopan hyljeksivän. Vaikka kahdenkeskisessä tapaamisessa ei olisi sanottu mitään tärkeää, eurooppalaiset kiemurtelivat nahoissaan. Trump on tarpeeksi lapsellinen ajatellakseen, että sellainen riittää.”